CELEX: C2005/217/53
Language: sk
Date: 2005-09-03 00:00:00
Title: Vec C-257/05: Žaloba podaná 17. júna 2005 Komisiou Európskych spoločenstiev proti Rakúskej republike

3.9.2005   
            
            
               SK
            
            
               Úradný vestník Európskej únie
            
            
               C 217/27
            
         Žaloba podaná 17. júna 2005 Komisiou Európskych spoločenstiev proti Rakúskej republike
   (Vec C-257/05)
   (2005/C 217/53)
   Jazyk konania: nemčina
   Komisia Európskych spoločenstiev, v zastúpení: Enrico Traversa a Wolfgang Bogensberger, ktorí si zvolili adresu na doručovanie v Luxemburgu, podala 17. júna 2005 na Súdny dvor Európskych spoločenstiev žalobu proti Rakúskej republike.
   Žalobkyňa navrhuje, aby Súdny dvor:
   
               1)
            
            
               určil, že Rakúska republika, tým, že v § 21 ods. 4 Kesselgesetz (1) je ustanovené, že iba žiadatelia so sídlom v Rakúsku môžu získať oprávnenie prevádzkovať skúšobňu kotlov, nesplnila svoje povinnosti podľa článku 49 ES.
            
         
               2)
            
            
               zaviazal Rakúsku republiku nahradiť trovy konania.
            
         Žalobné dôvody a hlavné tvrdenia
   Podľa článku 49 ES sú zakázané obmedzenia slobody poskytovať služby v Spoločenstve vo vzťahu k štátnym príslušníkom členských štátov, ktorí sa usadili v niektorom inom štáte Spoločenstva ako príjemca služieb.
   Paragraf 21 Kesselgesetz (rakúskeho zákona o kotloch) upresňuje požiadavky, ktoré je potrebné splniť pre oprávnenie vykonávať činnosť skúšobne kotlov. Podľa ods. 4 tohto paragrafu môžu získať oprávnenie prevádzkovať skúšobňu kotlov iba tí žiadatelia, ktorí majú sídlo v Rakúsku. Skúšobňa tlakových kotlov so sídlom v inom členskom štáte, ktorá chce ponúkať svoje služby v Rakúsku je teda konfrontovaná s požiadavkou založiť najprv podnik v Rakúsku.
   Táto právna úprava predstavuje obmedzenie slobody poskytovať služby v zmysle článku 49 ES. Aj z judikatúry Súdneho dvora vyplýva, že požiadavka sídla alebo pobočky na vnútroštátnom území priamo popiera slobodu poskytovať služby, nakoľko robí nemožným poskytovanie služieb podnikmi so sídlom v inom členskom štáte.
   Dôvody uvádzané Rakúskou republikou – ako napríklad zabezpečenie verejnej bezpečnosti alebo ochrana pracovníkov a spotrebiteľov – nemôžu odôvodňovať toto obmedzenie slobody poskytovať služby. Podľa judikatúry Súdneho dvora obmedzenie slobody poskytovať služby môže byť dôvodné, iba ak verejný záujem nie je ešte chránený predpismi, ktorým podlieha poskytovateľ služby v členskom štáte, v ktorom má sídlo. Požiadavka sídla pre zabezpečenie kvality kontroly je neprimeraná vo vzťahu k záujmom, ktoré sleduje, nakoľko zabezpečenie verejnej bezpečnosti alebo ochrana pracovníkov a spotrebiteľov už môžu byť zabezpečené systémom akreditovania a kontroly skúšobní uvádzaným v Kesselgesetz bez toho, aby bol potrebný podnik na rakúskom území.
   
      (1)  BGBl. č. 211/1992